CELEX: 32018D1493
Language: et
Date: 2018-10-02 00:00:00
Title: Nõukogu rakendusotsus (EL) 2018/1493, 2. oktoober 2018, millega antakse Ungarile luba võtta erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ning artiklitest 168 ja 168a

8.10.2018   
               
               
                  ET
               
               
                  Euroopa Liidu Teataja
               
               
                  L 252/44
               
            
         NÕUKOGU RAKENDUSOTSUS (EL) 2018/1493,
         2. oktoober 2018,
         millega antakse Ungarile luba võtta erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ning artiklitest 168 ja 168a
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artikli 395 lõiget 1,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Komisjonis 6. veebruaril 2018 registreeritud kirjas taotles Ungari vastavalt direktiivi 2006/112/EÜ artikli 395 lõikele 2 luba võtta erimeede, millega tehakse erand direktiivi 2006/112/EÜ artikli 26 lõike 1 punktist a ning artiklitest 168 ja 168a, mis reguleerivad sisendkäibemaksu mahaarvamise õigust seoses sõiduautode liisimisega („erimeede“).
                  
               
                     (2)
                  
                  
                     Komisjon edastas Ungari taotluse vastavalt direktiivi 2006/112/EÜ artikli 395 lõike 2 teisele lõigule 8. juuni 2018. aasta kirjaga teistele liikmesriikidele. Komisjon teatas 11. juuni 2018. aasta kirjaga Ungarile, et tal on taotluse hindamiseks kogu vajalik teave.
                  
               
                     (3)
                  
                  
                     Direktiivi 2006/112/EÜ artiklitega 168 ja 168a on ette nähtud, et maksukohustuslasel on õigus arvata maha selliste talle tarnitud kaupade ja teenuste eest tasutud käibemaks, mida ta kasutab maksustatavate tehingute tarbeks. Direktiivi 2006/112/EÜ artikli 26 lõike 1 punktis a nõutakse maksukohustuslaselt käibemaksu arvestamist, kui ettevõtte vara kasutatakse maksukohustuslase või tema töötajate isiklikuks tarbeks või üldiselt muul kui ettevõtluse eesmärgil.
                  
               
                     (4)
                  
                  
                     Ungari maksukohustuslased võivad praegu sõiduauto liisimisel käibemaksu maha arvata selles ulatuses, kuivõrd sõiduautot kasutatakse maksukohustuslase maksustatavaks majandustegevuseks. Käibemaksu mahaarvamiseks peavad maksukohustuslased tõendama, millises ulatuses nad kasutavad oma sõiduautosid ettevõtluse eesmärgil.
                  
               
                     (5)
                  
                  
                     Ungari väidab, et seda süsteemi on raske kohaldada. Muuks kui ettevõtluse tarbeks kasutamist on raske täpselt määratleda ja isegi kui see on võimalik, on selline mehhanism tihti koormav.
                  
               
                     (6)
                  
                  
                     Seetõttu taotles Ungari erimeedet, mille kohaselt tuleks mitte üksnes ettevõtluse eesmärgil kasutatavate liisitud sõiduautode kuludest maha arvatav käibemaks kehtestada ühtse protsendimäärana. Oma hinnangute põhjal järeldab Ungari, et asjakohane mahaarvamise piirang on 50 %. Samal ajal tuleks 50 % mahaarvamise piirangu kohaldamisel peatada nõue pidada käibemaksu üle arvestust sõiduautode muuks kui ettevõtluse tarbeks kasutamise korral.
                  
               
                     (7)
                  
                  
                     Taotletud loa alusel mahaarvamise õiguse piirangut tuleks kohaldada käibemaksu suhtes, mida makstakse liisitud sõiduautodelt, mis on konstrueeritud maksimaalselt üheksa inimese veoks ning mille täismass ei ületa viit tonni. Kaubaveoks konstrueeritud sõidukid, eriotstarbelised sõidukid (nt autolaadurid, tuletõrjeautod, seguautod), 10 või enama inimese veoks konstrueeritud sõidukid, traktorid ja haagised ei kuulu mahaarvamisõiguse piirangu alla.
                  
               
                     (8)
                  
                  
                     Maksukohustuslased, kes ei soovi kohaldada 50 % mahaarvamise piirangut ja soovivad käibemaksu maha arvata proportsionaalselt tegeliku ettevõtluse tarbeks kasutamisega, peaksid saama seda teha ettevõtluse tarbeks kasutamise kohta esitatavate üksikasjalike tõendite alusel.
                  
               
                     (9)
                  
                  
                     Taotletava meetmega kaotatakse vajadus pidada arvet liisitud ametiautode isiklikuks tarbeks kasutamise kohta ning samal ajal välditakse ebaõigest arvepidamisest tulenevat maksudest kõrvalehoidumist. Seepärast on asjakohane anda Ungarile luba taotletud meedet kohaldada.
                  
               
                     (10)
                  
                  
                     Erimeede peaks olema ajaliselt piiratud, et oleks võimalik läbi vaadata selle vajalikkus ja tõhusus ning ettevõtluse ja muul kui ettevõtluse puhul kasutatav jaotusmäär.
                  
               
                     (11)
                  
                  
                     Kui Ungari hinnangul on vaja luba pärast 2021. aastat pikendada, peaks ta hiljemalt 31. märtsiks 2021 esitama komisjonile kohaldatud protsendimäära läbivaatamise aruande ning loa pikendamise taotluse.
                  
               
                     (12)
                  
                  
                     Erimeede ei mõjuta oluliselt lõpptarbimise etapis kogutava maksutulu kogusummat ning see ei mõjuta ebasoodsalt käibemaksust tulenevaid liidu omavahendeid,
                  
               ON VASTU VÕTNUD KÄESOLEVA OTSUSE:
         
            Artikkel 1
            Erandina direktiivi 2006/112/EÜ artiklitest 168 ja 168a antakse Ungarile luba piirata 50 % määraga õigust arvata maha käibemaks selliste sõiduautodega seotud kuludelt, mida ei kasutata üksnes ettevõtluse eesmärgil.
         
         
            Artikkel 2
            Erandina direktiivi 2006/112/EÜ artikli 26 lõike 1 punktist a ei tohi Ungari käsitada maksukohustuslase ettevõtte vara hulka kuuluva sõiduauto kasutamist muul kui ettevõtluse eesmärgil tasu eest teenuste osutamisena, kui kõnealuse sõiduki suhtes kohaldatakse käesoleva otsuse artikli 1 kohaselt lubatud käibemaksu mahaarvamise õiguse piirangut.
         
         
            Artikkel 3
            Artikleid 1 ja 2 kohaldatakse üksnes selliste sõiduautode suhtes, mis on konstrueeritud maksimaalselt üheksa inimese veoks ning mille täismass ei ületa viit tonni.
         
         
            Artikkel 4
            Artikleid 1 ja 2 ei kohaldata järgmiste sõiduautokategooriate suhtes:
            
                        —
                     
                     
                        kaubaveoks konstrueeritud sõidukid,
                     
                  
                        —
                     
                     
                        eriotstarbelised sõidukid (nt autolaadurid, tuletõrjeautod, seguautod),
                     
                  
                        —
                     
                     
                        10 või enama inimese veoks konstrueeritud sõidukid,
                     
                  
                        —
                     
                     
                        traktorid,
                     
                  
                        —
                     
                     
                        haagised.
                     
                  
         
            Artikkel 5
            Käesolev otsus jõustub selle teatavakstegemise päeval.
            Käesolevat otsust kohaldatakse alates 1. jaanuarist 2019 ja see kaotab kehtivuse 31. detsembril 2021.
            Käesolevas otsuses sätestatud loa pikendamise taotlus tuleb esitada komisjonile 31. märtsiks 2021 koos artiklis 1 sätestatud protsendimäära läbivaatamise aruandega.
         
         
            Artikkel 6
            Käesolev otsus on adresseeritud Ungarile.
         
         
            Luxembourg, 2. oktoober 2018
            
               
                  Nõukogu nimel
               
               
                  eesistuja
               
               H. LÖGER
            
         
         
            (1)  ELT L 347, 11.12.2006, lk 1.